Sir Daniel Michael Blake Day-Lewis (gebore 29 April 1957) is ’n Britse akteur van Joodse afkoms. Hy het beide Britse en Ierse burgerskap, maar het in Londen grootgeword. Hy word beskou as ’n metode-akteur en is bekend vir sy toewyding aan en navorsing vir sy rolle. Hy is een van die kieskeurigste akteurs in die rolprentbedryf en het sedert 1998 net in vyf prente gespeel, met tussenposes van tot vyf jaar tussen rolle. Hy het drie Oscars vir beste akteur gewen: vir My Left Foot (1989), There Will Be Blood (2007) en Lincoln (2012). Hy is die enigste man wat al drie Oscars vir beste akteur gewen het en net een van drie manlike akteurs wat drie Oscars gewen het. Hy het ook vier Baftas, drie Screen Actors Guild Awards en twee Golden Globes gewen. Die tydskrif Time het hom in November 2012 aangewys as die "wêreld se beste akteur". In Junie 2014 is hy tot ridder geslaan vir sy diens aan drama. Day-Lewis het al 139 rolprentpryse gewen en is 212 keer benoem.